b'\n_START_ARTICLE_\nThomas Cole\n_START_SECTION_\nMladost\n_START_PARAGRAPH_\nLeta 1818 je njegova dru\xc5\xbeina emigrirala v ZDA in se naselila v mestu Steubenville v Ohiu, kjer se je spoznal z grobimi osnovami slikarstva od potujo\xc4\x8dega slikarja portretov z imenom Stein. Kljub temu je imel le malo uspeha s slikanjem portretov, zato se je preusmeril na slikanje pokrajin, po tem pa se je u\xc4\x8dil dve leti na Pennsylvania Academy of the Fine Arts. Njegove slike pokrajin, razstavljene v neki trgovini v New Yorku, so leta 1825 pritegnile polkovnika Johna Trumbulla in slikarja Asherja B. Duranda, ki sta ga povezala s \xc5\xa1tevilnimi uglednimi in bogatimi ljudmi, kot sta Robert Gilmor in Daniel Wadsworth, ter mu tako zagotovila prihodnji uspeh.\n_START_SECTION_\nDelo\n_START_PARAGRAPH_\nLeta 1826 se je Cole nastanil v mestu Catskill v New Yorku, na zahodnem bregu reke Hudson. Od tam je pogosto pe\xc5\xa1 potoval skozi severnovzhodni del ZDA in risal skice pokrajin; primer take slike je The Oxbow. Njegove slike doline rek Hudson izra\xc5\xbeajo samoto in skrivnostnost severnoameri\xc5\xa1kih gozdov. Sposoben je bil izrisovanja vseh podrobnosti pokrajine, poleg tega pa je s pomo\xc4\x8djo porazdelitve svetlobe (npr. preko chiaroscura, razdelitve svetlobe in sence pri obrisih upodobljenih predmetov) upodobil veli\xc4\x8dastne in dramati\xc4\x8dne vizualne prikaze. Morebitna prisotnost ljudi na sliki je vedno v podrejeni vlogi napram veli\xc4\x8dastnosti pokrajine._NEWLINE_V letih od 1829-32 in od 1841-42 je \xc5\xbeivel v tujini, v glavnem v Italiji, kjer je skupaj z ameri\xc5\xa1kim kiparjem Horatiem Greenoughom \xc5\xbeivel v Firencah. Po prvem povratku v ZDA je za\xc4\x8del slikati tudi alegori\xc4\x8dna dela, med katerimi sta najbolj znani seriji The Course of Empire, pri kateri je v petih slikah prikazana ista pokrajina skozi generacije, od \xc4\x8dasa divjine preko vzpona cesarstvo do njegovega propada, ter The Voyage of Life, ki v \xc5\xa1tirih slikah prikazuje simboli\xc4\x8dno potovanje od otro\xc5\xa1tva do starosti. Znana je tudi slika The Garden of Eden (Edenski vrt), v kateri je bogato upodobil \xc5\xbeivljenjsko okolje Adama in Eve s slapovi, zelene\xc4\x8dimi rastlinami in srnjadjo. Malo pred njegovo smrtjo je za\xc4\x8del slikati serijo z naslovom The Cross and the World, ki je zajemala versko tematiko.\n_START_SECTION_\nZasebno \xc5\xbeivljenje in druga zapu\xc5\xa1\xc4\x8dina\n_START_PARAGRAPH_\nPo letu 1827 je svoj slikarski atelje preselil na farmo v Catskillu, imenovano Cedar Grove, kjer je naredil ve\xc4\x8dino svojega dela. Leta 1836 se je poro\xc4\x8dil z me\xc5\xa1\xc4\x8danko Mario Bartow in v naslednjih letih imel z njo pet otrok._NEWLINE_\xc4\x8cetrti najvi\xc5\xa1ji hrib pri Catskillu so njemu v \xc4\x8dast poimenovali Thomas Cole Mountain, farma Cedar Grove, znana tudi pod imenom Thomas Cole House, pa je bila leta 1999 razgla\xc5\xa1ena za nacionalno zgodovinsko mesto in je sedaj odprta za javnost.'